በምክንያት ለመምረጥ የሚያስችለው የፓርቲዎች ክርክር የቱ ነው? በሚዲያ የሚተላለፈው ወይስ በቀጥታ ከሕዝብ ጋር በመገናኘት የሚከናወነው?
ፓርቲዎች ክርክር ሲያደርጉ እርስ በእርስ ከመነቋቆር መቆጠብ እንዳለባቸው አስተያዬት ሰጪዎች ተናግረዋል፡፡የአንድ ሀገር የዴሞክራሲ ባሕል ሊጎለብት የሚችለው ዜጎች በፖለቲካ ተሳትፏቸው ንቁ ሆነው ሲገኙ፣ ገዢውም ሆነ ተፎካካሪ የፖለቲካ ፓርቲዎች ሀገሪቱን ሊለውጡ የሚያስችሉ ጉዳዮች ላይ በመቀራረብ ውይይት ሲያደርጉ ነው፡፡ የኢትዮጵያን የዴሞክራሲያዊ ሂደት የተሻለ ለማድረግ፣ የፖለቲካ ፓርቲዎች ለምርጫ እራሳቸውን የሚያስተዋውቁበት መንገድ ሕግን የተከተለ ቢሆን እንደሚመርጡ አብመድ ያነጋገራቸው አስተያየት ሰጭዎች ተናግረዋል፡፡በምርጫ ቅስቀሳ ወቅት ብሔርን፣ ማንነትን እና ሃይማኖትን መሠረት ከማድረግ ይልቅ ለኢትዮጵያውያን በሚመጥን መልኩ ከፍ ማለት እንደሚገባም ነው የተናገሩት፡፡ ያደጉትን ሀገራት የምርጫ ቅስቀሳ እንደ ምሣሌ ያነሱት አቶ በፍቃዱ የአሜሪካ የምርጫ ቅስቀሳን ብናይ በሀገሪ ከፍታ ላይ እንጂ በብሔር ሲከራከሩ አይታም ብለዋል፡፡የፖለቲካ ፓርቲዎች በሚዲያ ቅስቀሳ ከሚያደርጉ ሕዝቡ የሚፈልገውን ጠይቆ ማወቅ እንዲችል ወደ ሕዝቡ ወርደው ውይይት ቢያደርጉ የተሻለ እንደሆነም መክረዋል፡፡ ሕዝቡ በሚፈልገው ጉዳይ ላይ ቢከራከሩ ለሀገሪቱ እድገት እንደሚበጅም ነው ያሰመሩበት፡፡የደሴ ከተማ ነዋሪው መምህር ይመር ሰኢድ ደግሞ የፖለቲካ ፓርቲዎች እራሳቸውን ለማስተዋወቅ ሚዲያን በመጠቀም ቢሆን ጥሩ ነው ብለው ያምናሉ፡፡ ምክንያታቸው ደግሞ አንድ የፖለቲካ ፓርቲ መድረክ በመፍጠር ከሕዝብ ጋር ቢወያይ ወደ መድረኩ የራሱን አባል ብቻ ሊሰበስብ ይችላል፤ በሚዲያ ከሆነ ግን ሁሉም ማኅበረሰብ የፓርቲውን ማንነት በግልጽ እንዲያውቅ ይረዳል የሚል ነው፡፡ “እርስ በእርስ መሰዳደብ ባይኖር ጥሩ ነው፤ በፊት ይስተዋል የነበረውን የፖለቲካ ፓርቲዎች የመጠላለፍ የምርጫ ቅስቀሳ አገርን ከማፍረስ እና ፓርቲውን ከመበታተን ውጭ ሀገራዊ ፋይዳ አይኖረውም” ብለዋል መምህር ይመር፡፡